Wes-Kaap waarsku teen voëlgriepAlan Winde (Foto: ANA) Boere en persone wat voëls in die Wes-Kaap besit, word gemaan om versigtig te wees vir die voëlgriepvirus en streng bioveiligheidsmaatreëls toe te pas. Alan Winde, LUR vir ekonomiese geleenthede, het gesê geen nuwe uitbrekings van die H5N8-voëlgriepvirus is sedert Oktober verlede jaar opgemerk by hoenderplase wat vroeër nie deur die virus geraak is nie. Die virus is wel positief geïdentifiseer in verskeie wilde voëls. Winde het in ŉ verklaring gesê altesaam 95 gevalle van die virus is by die Wêreldorganisasie vir Dieregesondheid aangemeld. Dit sluit 18 stokperdjie-eiendomme, 39 volstruisplase, 22 handelsplase en 21 wilde voëls in. “Verdagte sterftes van seevoëls word tans ondersoek,” het Winde gesê. “Sodra dit bevestig is, en indien positief is, sal die sake amptelik aangemeld word. ŉ Aantal volstruisplase bly onder kwarantyn en ons kry steeds bewyse dat hulle besmet is, alhoewel die virus nooit teenwoordig is nie. Volstruise sal nie weens die H5N8-virus vrek nie, en baie min voëls het enige simptome getoon.” Winde doen ŉ beroep op boere en persone wat voëls besit om baie versigtig te wees. “Die virus het reeds ŉ groot impak gehad op die ekonomie in ons provinsie en sal waarskynlik ook in 2018 ŉ probleem bly. As ons gaan seker maak dat dit onder beheer bly, veral wat pluimvee betref, moet boere en lede van die publiek ŉ aktiewe rol speel.” Hy het gesê dit is noodsaaklik dat kontak met wilde voëls beperk word en dat enige voorwerpe verwyder sal word wat wilde voëls na eiendomme sal lok. “Daar is geen bewyse dat die virus ŉ impak op mense het nie, maar ons maan lede van die publiek om handskoene te gebruik wanneer hulle met karkasse werk wat in die tuin gevind word en dat enige verdagte sterftes by ŉ staatsveearts aangemeld word.”